Judecătorul Cristi Danileț: ”E necesar ca CSM să reacționeze de urgență, punând capăt acestor atacuri la adresa judecătorilor supremi”

Judecătorul Cristi Dănileț a reacționat pe Facebook vineri dimineață la declarațiile oficiale făcute joi de premierul Viorica Dăncilă și ministrul de Interne, Carmen Dan, și a cerut CSM să reacționeze ”urgent” pentru a stopa atacurile la adresa judecătorilor care au pronunțat sentința de condamnare a lui Liviu Dragnea în dosarul angajărilor fictive de la Direcția Copilului Teleorman.

”Primul ministru al țării a declarat că sentința pronunțată ieri este una arbitrară. Ministrul de interne a declarat că hotărârea este una politizată și împiedică reformarea statului real. Eu cred că este necesar ca CSM să reacționeze de urgență, punând capăt acestor atacuri la adresa judecătorilor supremi. Iar pentru cine nu știe: reforma justiției s-a făcut în 2004-2005 și așa am fost primiți în UE. Ce se face acum nu are nicio legătură cu reforma”, a scris Danileț pe Facebook.

Reamintim că premierul Dăncilă a scris joi într-un comunicat că ”decizia instanței de judecată în cazul președintelui PSD ne arată că modul în care în România se aplică legea este încă sub influența arbitrariului”, în timp ce Carmen Dan a scris că ”este evident că această sentinţă este una politizată. Este răspunsul vindicativ nu numai la presiunea străzii, ci şi la încercarea autorităţilor legislative şi executive de a reforma statul de drept, acela real”.

Foto: Cristi Danileț (sursa: Pagina personală de Facebook)